Lyk spoel by Pta-wateraanleg uitDie polisie op die toneel. Foto: Erasmia SAPD Werkers by ŉ afvalwateraanleg in Pretoria het Maandagoggend op ŉ onbekende man se liggaam afgekom. Konst. Tumisang Moloto, polisiewoordvoerder, het aan Maroela Media bevestig die polisie is omstreeks 08:00 na die aanleg in Sunderland Ridge in Centurion ontbied. “Die werkers het ŉ liggaam in die water by die aanleg opgemerk waar dit vasgekeer was aan toerusting om die water mee te behandel. Die werkers het die polisie ontbied en die man se liggaam is deur die polisie se duikeenheid uit die water gehaal,” het Moloto gesê. Moloto het gesê die man het nie enige identifikasie aan hom gehad nie. “Die man se hande en voete was met tou vasgebind en hy het sigbare beserings aan die onderkant van sy liggaam gehad.” Die polisie vermoed die man is op ŉ ander plek vermoor voordat sy liggaam in ŉ stormwaterdrein gestort is. ŉ Nadoodse ondersoek word gedoen om die man se ouderdom en die oorsaak van sy dood vas te stel. Die Erasmia-polisie ondersoek ŉ saak van moord. Die aanleg waar die liggaam gevind is. Foto: SAPD